**Să nu mă cerţi!**

*Maria Ieva*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să nu mă cerţi, iubitule, că plâng!

Mi-au înflorit caişii pe retină

Şi lacrimile strânse-n pumnul stâng

Bătătoresc cărarea spre lumină.

În buzunarul de la piept mi-ai pus

Grădina timpului cu merii-n floare

Şi visurilor stinse în apus

Le-ai dăruit o clipă de candoare.

Să nu mă cerţi, iubitule, când tac!

Am răstignit tăcerea pe oglindă

Şi din blestemul florilor de mac

Nestăvilite doruri stau la pândă.

Din volumul / Poeme cu îngeri